
Евразия экономикалык бирлигине мүчө мамлекеттердин 
ортосунда ташып кирүү бажы алымдарынын суммаларын которууга байланышкан бөлүгүндө 2014-жылдын 29-майындагы 
Евразия экономикалык бирлиги жөнүндө келишимге 
өзгөртүүлөрдү киргизүү жөнүндө
ПРОТОКОЛ


Евразия экономикалык бирлигине мүчө мамлекеттер, мындан ары мүчө мамлекеттер деп аталуучу,
2014-жылдын 29-майындагы Евразия экономикалык бирлиги жөнүндө келишимдин 115-беренесин жетекчиликке алуу менен,
төмөнкүлөр жөнүндө макулдашты:
1-берене
Ташып кирүү бажы алымдарынын (ошондой эле эквиваленттик аракетке ээ болгон башка алымдардын, салыктардын жана жыйымдардын) суммаларын эсепке алуу жана бөлүштүрүү, аларды мүчө мамлекеттердин бюджеттерине киреше катары которуу тартиби жөнүндө протоколго (2014-жылдын 29-майындагы Евразия экономикалык бирлиги жөнүндө келишимге № 5 тиркеме)
төмөнкүдөй өзгөртүүлөр киргизилсин: 
28-пункттагы «АКШ долларында» деген сөздөр алып салынсын;
төмөнкү мазмундагы 291-пункт менен толукталсын:
«291. Мүчө мамлекеттердин улуттук (борбордук) банктары ушул Протоколду аткаруу максатында өз ара түзүлгөн келишимдерде өз ара макулдашуу боюнча убактылуу негизде, 2 жылдан ашпаган мөөнөткө, 
2022-жылдын 1-январынан тартып келип чыккан жана ушул Протоколдун 
29-пунктунун биринчи абзацында көрсөтүлгөн АКШ долларындагы өз ара милдеттенмелердин суммалары же ушул Протоколдун 29-пунктунун төртүнчү абзацында көрсөтүлгөн мындай милдеттенмелердин көлөмдөрүнүн ортосундагы айырманын АКШ долларындагы суммасы, акча каражаттары мүчө мамлекеттердин биринин улуттук валютасында башка мүчө мамлекеттин чет өлкөлүк валютадагы эсебине которулган күндөн кийинки жумушчу күнүнө карата көрсөтүлгөн суммалардын төлөөчүсү болуп саналган улуттук (борбордук) банк тарабынан белгиленген расмий курстар боюнча орус рублинде которуларын белгилеши мүмкүн.
Эгерде мүчө мамлекеттердин улуттук (борбордук) банктары ушул пункттун биринчи абзацына ылайык акча каражаттарын которууну жүзөгө ашырса, анда ушул Протоколдун жоболору төмөнкү өзгөчөлүктөрдү эске алуу менен колдонулат:
орус рублинде акча каражаттарын которуу боюнча милдеттенмелер ушул Протоколдун 29-пунктунун экинчи абзацында белгиленген мөөнөттө аткарылат;
ушул Протоколдун 29-пунктунун бешинчи – сегизинчи абзацтарында каралган талаптарды канааттандыруунун кезектүүлүгү, ошондой эле ушул Протоколдун 29-пунктунун тогузунчу абзацында каралган мүчө мамлекеттин улуттук (борбордук) банк менен тилектештик жоопкерчилиги орус рублинде акчалай милдеттенмелерге карата колдонулат;
ушул Протоколдун 30-пунктунда каралган мүчө мамлекеттердин ортосундагы өз ара эсептешүүлөр акча каражаттары улуттук валютада которулган күндөн кийинки жумушчу күнүнө карата улуттук (борбордук) банктар тарабынан белгиленген расмий курстар боюнча орус рублинде жүргүзүлөт;
ушул Протоколдун 31-пунктунда каралган туумдардын суммалары көрсөтүлгөн туумдардын төлөөчүсү болуп саналган улуттук (борбордук) банк тарабынан алардын которулган датасына карата белгиленген расмий курстар боюнча орус рублинде төлөнөт;
ушул Протоколдун 35-пунктун колдонууда эки мүчө мамлекеттин ортосунда эсептешүүлөр жүргүзүлүүчү жумушчу күнү (анын ичинде эки мүчө мамлекеттин улуттук (борбордук) банктарынын ортосундагы эсептешүүлөр) деп ошол эки мүчө мамлекет үчүн да, ошондой эле Россия Федерациясы үчүн да бир эле учурда жумушчу күнү болуп саналган күн түшүнүлөт.»;
38-пунктта «ушул Протоколго ылайык АКШ долларындагы акча каражаттарын сатуу милдети» деген сөздөр «жана ушул Протоколдун 
29¹-пунктуна ылайык акча каражаттарын сатуу милдети» деген сөздөр менен алмаштырылсын.
2-берене
Ташып кирүү бажы алымдарынын (ошондой эле эквиваленттик аракетке ээ болгон башка алымдардын, салыктардын жана жыйымдардын) суммаларын эсепке алуу жана бөлүштүрүү, аларды мүчө мамлекеттердин бюджеттерине киреше катары которуу тартиби жөнүндө протоколдун (2014-жылдын 
29-майындагы Евразия экономикалык бирлиги жөнүндө келишимге № 5 тиркеме) 31-пунктунда каралган туумдар, мүчө мамлекеттердин улуттук (борбордук) банктары тарабынан милдеттенмелер аткарылбаган же талаптагыдай аткарылбаган учурда, 2022-жылдын 1-январынан тартып ушул Протокол күчүнө кирген датага чейинки мезгил үчүн колдонулбайт.
3-берене
Ушул Протокол мүчө мамлекеттер тарабынан кол коюлган датадан тартып убактылуу колдонулат, ал эми мыйзамдарында эл аралык келишимдерди убактылуу колдонуу мүмкүнчүлүгү каралбаган мүчө мамлекет үчүн ушул Протокол анын күчүнө кириши үчүн зарыл болгон ички мамлекеттик жол-жоболор аткарылган датадан тартып колдонулат.
Ушул Протоколдун жоболору 2022-жылдын 1-январынан тартып келип чыккан укуктук мамилелерге жайылтылат.
Ушул Протокол анын күчүнө кириши үчүн зарыл болгон ички мамлекеттик жол-жоболор мүчө мамлекеттер тарабынан аткарылгандыгы жөнүндө акыркы жазуу жүзүндөгү билдирүү депозитарий тарабынан дипломатиялык каналдар аркылуу алынган датадан тартып күчүнө кирет жана 2024-жылдын 31-майына кошо алганда колдонулат.


20__-жылдын «___» __________ _________шаарында бир түп нускада орус тилинде түзүлдү.

